Vir eers geen afleggings by SAUKSAUK-gebou in Kaapstad Foto: Maroela Media Die SAUK het Donderdag gesê hy sal nie artikel 189-kennisgewing hernu oor beplande afleggings nie, maar eers ŉ omvattende vaardigheidsoudit doen. Ná grootskaalse kritiek op ŉ aankondiging in 2018 dat die openbare uitsaaier van sy personeellede wil aflê, het die SAUK besluit om eers die artikel 189-kennisgewing terug te hou, wat ŉ konsultasiegesprek tussen die organisasie en vakbonde behels. Die kennisgewing het Donderdag verstryk en die uitsaaier het in ŉ verklaring gesê sy besluit, om nie die kennisgewing te hernu nie, volg ná gesprekke met belanghebbendes, insluitend LP’s, vakbonde en personeel. “Al die belanghebbendes het bevestig dat daar ŉ behoefte is om verhoogde koste te hersien, en daarom moet ŉ omvattende vaardigheidsoudit eers gedoen word.” Die SAUK het gesê die uitslag van die oudit sal ŉ duidelike uiteensetting bied van die omvang van beheer, behoorlike bestuursvlakke en gepaste vaardighede en bekwaamheid om ŉ rol te vervul. “Dit sal verseker dat die SAUK aan sy strategiese doelwit kan voldoen om optimaal en mededingend in ŉ gedigitaliseerde omgewing bedryf te word.” Bongumusa Makhathini, voorsitter van die SAUK-raad, het in November aan LP’s gesê as hulle nie ŉ kontantinspuiting van R3 miljard ontvang nie, sal hulle ŉ “dag zero” bereik waar die uitsaaier “feitlik bankrot” sal wees teen Maart vanjaar.